આજે કાશ્મીર ખીણ પ્રદેશ કરતાં હિંદુબહુલ જમ્મૂ અને બૌદ્ધબહુલ લડાખ પ્રદેશ મોટા હોવા છતાં સુન્ની બહુલ એવા ખીણ પ્રદેશમાંથી જ રાજ્યના શાસકો પ્રભાવ પાડતા રહ્યા છે. કોંગ્રેસના એકમાત્ર ગુલામનબી આઝાદ સિવાયના તમામ મુખ્યમંત્રી કાશ્મીર ખીણ પ્રદેશમાંથી જ બન્યા છે. જોકે આઝાદના પૂર્વજો પણ કાશ્મીરમાંથી આવીને જમ્મૂમાં વસ્યા હતા.એમનાં પત્ની પણ કાશ્મીરી છે.ભાજપ સાથે પીડીપીનું જોડાણ કરીને ૨૦૧૫માં રચાયેલી સંયુક્ત સરકારમાં પણ પહેલાં મુફ્તી મોહમ્મદ સઈદ અને પછીથી એમનાં શાહજાદી મેહબૂબા મુફ્તી મુખ્યમંત્રી બન્યાં. અગાઉની કોંગ્રેસ સાથેની સંયુક્ત સરકારોમાં જમ્મૂ જેવા હિંદુ બહુલ પ્રદેશના હિંદુ નાયબ મુખ્યમંત્રી આવતા રહ્યા હતા,એવું જ પીડીપી અને ભાજપની સંયુક્ત સરકારમાં પણ બન્યું.પહેલાં જમ્મૂના ડોગરા રાજપૂત ડૉ.નિર્મલ સિંહ અને પછીથી થોડા દિવસ માટે ( ૩૦ એપ્રિલ ૨૦૧૮થી ૧૯ જૂન ૨૦૧૮ સુધી ) કવિન્દર ગુપ્તા નાયબ મુખ્યમંત્રી રહ્યા.અગાઉ ગુપ્તા વિધાનસભાના અધ્યક્ષ હતા.એ નાયબ મુખ્યમંત્રી બન્યા એટલે ડૉ.સિંહ વિધાનસભાના અધ્યક્ષ બન્યા.ભાજપ થકી અધ્યક્ષપદ પોતાની પાસે રાખવા પાછળ લાંબી ગણતરી રાખવામાં આવી છે.રાજકીય પરિસ્થિતિ તરલ હોય ત્યારે બોમ્માઈ કેસના સર્વોચ્ચ અદાલતના ચૂકાદા મુજબ, વિધાનસભાના અધ્યક્ષ પાસે વિપુલ સત્તા આવી જાય છે.સભ્યોને ગેરલાયક ઠેરવવા કે વિશ્વાસનો મત લેવાની બાબતમાં એ રાજ્યપાલ સાથે મળીને આસમાની સુલતાની કરી શકે છે.